ร้านอาหารหลายๆแห่ง พยายามใช้ชื่อ สวนอาหารบ้าง อุทยานอาหารบ้าง แต่น้อยนักที่จะมีร้านไหนที่จะตกแต่งร้านออกมาได้สมกับคำว่า"อุทยานอาหาร"ได้ ร้านตำนานป่า เป็นหนึ่งในร้านแห่งตำนานที่ถ้าได้มาเยือนจังหวัดระยองแล้ว จะต้องหาโอกาสแวะเข้ามาให้ได้ 

ร้านตั้งอยู่บนถนนสุขุมวิท อยู่ระหว่างตัวเมืองระยอง วิ่งไปทางบ้านเพ เลยแยกทางเข้าหาดแม่รำพึงไป สักพัก จะมีซอยด้านขวา(ซอยสุขาภิบาล1) เป็นซุ้มประตูตำนานป่าขนาดใหญ่สังเกตได้ง่าย เลี้ยวเข้ามาในซอย ประมาณ 200 เมตร ร้านจะอยู่ขวามือ

ตั้งแต่ประตูทางเข้าเชื่อว่าหลายคนถ้ามาที่นี่เป็นครั้งแรก ต้องตกตะลึงถึงบรรยากาศภายใน ที่ดูออกจาเหมือนป่า หรือรีสอร์ทมากกว่าที่จะเป็นร้านอาหาร โดยร้านอาหารจะอยู่ด้านในสุด หันหน้าเข้าหาน้ำตกขั้นบันไดจำลอง(แต่เหมือนจริง) บรรยากาศต้องบอกว่าสุดยอด

อาหารที่นี่มีทั้งอาหารไทยและฝรั่ง แต่จะมีเมนูแปลกๆ ไม่ว่าจะเป็นเนื้อจระเข้ เนื้อกวาง นกกระจอกเทศ หรือเมนูแปลกๆที่ไม่ค่อยพบเห็นได้จากร้านอาหารที่อื่น แต่เที่ยวนี้เราไม่ได้สั่ง ที่สั่งหลักๆจะเป็น 
แกงส้มปลาช่อนแป๊ะซะ ที่นี่จะใส่ดอกแคด้วย รสชาติขมนิดๆ แต่ไม่ขัดกับภาพรวม 
ยำไข่แมงดา แมงดามาเป็นตัวๆ ถ้าคนไม่คุ้นเคยอาจจะไม่กล้ากิน แต่พอลองแล้วรสชาติดีกว่าที่คิด ไม่คาวเลย
ยำตำนานป่า เป็นยำผักหลากชนิด รสชาติเหมือนยำถั่วพลู เข้มข้นได้ใจ

โดยรวมหลังจากไม่ได้มาร้านนี้นานมาก ถือว่าฝีมือยังไม่ตกเลย ไว้มีโอกาสคราวหน้ารับรองได้แวะเข้ามาอีกแน่นอน